Jehan, par la grâce de Dieu, roy de France. Savoir faisons à tous présens et avenir, nous avoir esté exposé par les habitans de nostre ville de Buxeaul en Bourgoine, que comme il soient taillable à nous de haut et de bas et à volonté, deux fois en l’an; c’est assavoir, à la Saint Remi et à la Quaresme prennant; et nous doient de leurs labourages, certainnes courvées et autres redevances; et il soit ainsi que les diz habitans soient amandris de la plus grant partie, pour cause de la pestilence de la mortalité, qui a esté és parties d’ilec: car paravant ycelle mortalité, il estoient en la dite ville de cinquante à soixante feux, et plus, qui ne sont à présent pas plus de dix ou environ. Néantmoins leur à l’en fait et veult l’en faire païer aussi grant taille comme il faisoient avant ladite mortalité: laquelle chose il ne poroient faire ne soustenir; mais les enconveroit fouyr et de partir du lieu, et devenir povres et mendians; dont ils nous ont humblement supplié que sur ces choses, leur veullons faire grâce; mesmement que par le fait des guerres, il ont esté pilliés et domagiés par nos ennemis; et telement que pou ou aussi comme nient, leur est demouré; parquoy aucuns desdits habitans se sont départis du lieu et départent de jour en jour. Et par ce, n’auroient povoir ceulx qui sont demourés, de païer lesdites tailles et autres redevances, se sur ce ne leur estoit pourveu de nostre dite grâce. Nous eu regard et considération aux choses dessus dictes, et que ladite ville est moult décheue, et grant partie des habitations tournées en ruine par deffaut des manans ou habitans; et aussi afin que ceulx dudit lieu qui se sont absentés pour les grans charges des tailles et autres redevances dessus dictes, y puissent retourner pour y demourer et vivre desous nous, en nostre joyeux advenement en Bourgoigne, avons octroïé et octroïons auxdiz habitans, pour eulx, leurs hoirs et successeurs habitans en ladite ville, de certaine science, plenière puissance et grâce espécial, par ces présentes, que lesdittes deux tailles qui se païent chacun an, au terme de la Saint Remi et de Quaresme prennant, seront mises à une taille, laquele se paiera dores en avant au terme de la Saint Remi tant seulement; et que lesdiz habitans ne seront tailliés fors selon leurs facultez qu’il ont ou auront par le temps qu’il seront tailliez; non en regart aux taillies du temps passé, se leurs facultés ne s’y entendoient. Et en outre, en ampliant la nostre dite grâce, les avons franchis et franchissons à tousjours, et leurs hoirs et successeurs habitans de ladite ville, de la morte main que nous avons sur eulx et sur leur biens, en cas de main morte d’éritage quant il nous eschéent; par païant toute vois les cens et redevances qu’il nous doivent chascun an. Si donnons en mandement par ces lettres, à nostre chastellain d’Aisy, et à tous les autres justiciers et officiers de nostre duchié de Bourgoigne, présens et avenir, ou à leurs lieutenans, et à chascun d’eulx, si comme il appartendra, que nostre présente ordenance, octroy et grâce, entérrinent, tiegnent et accomplissent; et d’iceulx faicent, lessent et sueffrent joïr et user paisiblement dores en avant et à tousjours, les diz habitans, leurs hoirs et successeurs habitans d’icelle; et toute la teneur de nostre dite ordenance, grâce et octroy, ne les empeschent, molestent ou contraignent; ne saichent empeschier, molester ou contraindre par quelque manière que ce soit; mais se aucune chose estoit fait au contraire, qu’il le remainent ou faicent ramener à estat deu, sans aucun delay. Et que ce soit ferme chose et estable à tousjours, nous avons fait mettre nostre séel à ces lettres. Ce fut fait en la dite ville de Buxeaul, l’an de grâce mil trois cens soixante et un, ou mois de fevrier. Ainsi signée. Par le Roy, COLLORS.